कोरोना: अनिल विज ने हरियाणा में बढ़ते मामलों के लिए दिल्ली को ठहराया जिम्मेदार तो सत्येंद्र जैन दिया ये जवाब
सत्येंद्र जैन ने कहा, 'ये राजनीतिक बातचीत है। मैं भी कह सकता हूं कि कितने हरियाणा के लोग दिल्ली में आकर पॉजिटिव पाए जा रहे हैं। दिल्ली में रोज़ाना करीब 1 हजार केस तो बाहर के ही होते हैं।'
देशभर में कोरोना के मामले लगातार बढ़ रहे हैं। दिल्ली में 3-4 दिनों से कोरोना के मामलों में कमी देखी गई है। हरियाणा में भी कुछ ऐसा ही नज़र आ रहा है। लेकिन हरियाणा के स्वास्थ्य मंत्री अनिल विज से जब कोरोना के बेकाबू होने के बारे में पूछा गया तो उन्होंने इसके लिए दिल्ली को जिम्मेदार ठहराया। अनिल विज ने कहा, 'हरियाणा के 3 जिलों में कोरोना के मामलों में तेजी से उछाल देखा गया है। दिल्ली के नज़दीक होने के कारण यहां कोरोना के मामले बढ़ रहे हैं, लेकिन घबराने की कोई जरूरत नहीं है।'इसके जवाब में दिल्ली के स्वास्थ्य मंत्री सत्येंद्र जैन ने कहा, 'ये राजनीतिक बातचीत है। मैं भी कह सकता हूं कि कितने हरियाणा के लोग दिल्ली में आकर पॉजिटिव पाए जा रहे हैं। दिल्ली में रोज़ाना करीब 1 हजार केस तो बाहर के ही होते हैं।' दिल्ली के कोरोना केस पर बोलते हुए जैन ने कहा, 'दिल्ली में आज 14-15 हजार नए केस आएंगे। ये कल के मुकाबले काफी कम हैं। दिल्ली में करीब 2.85 करोड़ वैक्सीनेशन की डोज़ लगाई जा चुकी है।'सत्येंद्र जैन ने आगे कहा, 'एलिजिबल लोगों में 100 प्रतिशत को टीका लगाया जा चुका है, 80 प्रतिशत को दूसरी खुराक लगाई गई है और 1.28 लाख लोगों को प्रिकोशनरी डोज़ लग चुकी है।' दिल्ली में रविवार को कोरोना वायरस संक्रमण के 18,286 मामले सामने आए और 28 रोगियों की मौत हुई। इसके अलावा संक्रमण दर गिरावट के साथ 27.87 फीसदी रही, जो एक दिन पहले 30.64 फीसदी थी। स्वास्थ्य विभाग के आंकड़ों में यह जानकारी दी गई है। दिल्ली में शनिवार को संक्रमण के 20,718 मामले सामने आए थे और 30 रोगियों की मौत हुई थी।देश में कोरोना की रफ्तार धीमी होती नज़र आ रही है। बीते 24 घंटे में 2 लाख 58 हजार 089 नए मामलों की पुष्टि हुई है। इस दौरान 385 लोगों की मौत हुई है। वहीं, 1 लाख 51 हजार 740 लोग ठीक हुए हैं। अभी देश में 16 लाख 56 हजार 341 एक्टिव केस हैं। पॉजिटिविटी रेट 119.65 प्रतिशत रिकॉर्ड की गई है। ओमिक्रॉन के 8 हजार 209 मामलों की पुष्टि हुई है। कल यानी 16 जनवरी के मुकाबले आज 13 हजार 113 कम मामले सामने आए हैं।